SA Olimpiese verspringer tydelik geskorsLuvo Manyonga kort nadat hy ‘n silwermedalje by die 2016 Olimpiese Spele in Rio verower het. Foto: AP Photo/Martin Meissner Die Suid-Afrikaanse verspringer Luvo Manyonga wat in 2016 ’n silwermedalje by die Olimpiese Spele in Rio losgespring het, is tydelik geskors nadat hy Atletiek se Integriteitseenheid (AIU) se opkikkerreëls drie keer in 12 maande oortree het. “Die AIU het Luvo Manyonga van Suid-Afrika aangekla nadat hy versuim het om sy bewegings by die opkikkersowerhede aan te meld, ’n oortreding van Wêreldatletiek se opkikkerreëls. Die verspringer is voorlopig geskors,” het AIU Vrydag op Twitter gesê. The AIU has charged Luvo Manyonga of South Africa for whereabouts failures, a violation of the @WorldAthletics Anti-Doping Rules. The long jumper has been provisionally suspended. ????️⬇️https://t.co/opInfkVlnV#AIUNews pic.twitter.com/NKYCYIwwHm — Athletics Integrity Unit (@aiu_athletics) January 8, 2021 AIU is ’n onafhanklike liggaam wat optree teen oortreders van opkikkerreëls. Die 30-jarige Manyonga, ’n wêreldkampioen in 2017 en Statebondkampioen in 2018, is in 2012 vir 18 maande uit atletiek geskors nadat hy positief getoets het vir metamfetamien te midde van ’n lang stryd teen dwelmverslawing. Manyonga is ook in Mei verlede jaar beboet nadat hy in die openbaar gedrink en die land se streng afsonderingsregulasies oortree het. Manyonga se jongste skorsing kan moontlik beteken dat hy die herskeduleerde Olimpiese Spele wat na verwagting in Julie in Tokio plaasvind, gaan misloop.